Diari Oficial de la Generalitat Valenciana


Sumari del DOGV 9883, del 02-07-2024 (2024/6202)

RESOLUCIÓ de 20 de juny de 2024, del conseller de Sanitat, per la qual es declaren com a àmbits de difícil cobertura als efectes previstos en el Decret llei 2/2024, de 21 de febrer, del Consell, el Departament de Salut de Dénia, pertanyent a l'Agrupació Sanitària Interdepartamental Alacant-Nord i l'Hospital d'Ontinyent i el seu centre d'especialitats, pertanyent a l'Agrupació Sanitària Interdepartamental València-Est.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9883

Data del DOGV
:   02-07-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/6202


Data del document
:   20-06-2024

Organisme emissor
:   Conselleria de Sanitat

Tipus de document
:   Resolució

Descriptors 

:   * Conselleria Sanitat

RESOLUCIÓ de 20 de juny de 2024, del conseller de Sanitat, per la qual es declaren com a àmbits de difícil cobertura als efectes previstos en el Decret llei 2/2024, de 21 de febrer, del Consell, el Departament de Salut de Dénia, pertanyent a l'Agrupació Sanitària Interdepartamental Alacant-Nord i l'Hospital d'Ontinyent i el seu centre d'especialitats, pertanyent a l'Agrupació Sanitària Interdepartamental València-Est. [2024/6202]  
El Decret llei 2/2024, de 21 de febrer, del Consell, de mesures extraordinàries dirigides a garantir l'assistència sanitària integral i en condicions d'equitat en el Sistema Valencià de Salut, establix mesures extraordinàries i temporals, en matèria d'ocupació pública i d'organització, dirigides a garantir l'adequada atenció sanitària de tota la població.  
  
Amb la finalitat d'impulsar la incorporació urgent, estable i permanent de personal a les places de personal estatutari amb títol d'especialista en Ciències de la Salut, l'article 1.1 del decret llei esmentat declara com a àmbits de difícil cobertura els departaments de salut de Vinaròs, Requena, Elda, Orihuela i Torrevieja, així com les zones bàsiques de salut d'Ademús, Xelva i Titaguas (pertanyents al Departament de Salut de València-Arnau de Vilanova-Llíria).  
La disposició final segona del Decret llei 2/2024 faculta expressament la persona titular de la conselleria amb competències en matèria de sanitat per a la modificació i supressió dels àmbits geogràfics declarats de difícil cobertura pel mateix decret llei, així com per a deixar sense efecte la declaració de difícil cobertura respecte a determinades categories i especialitats dins d'eixos àmbits geogràfics.  
  
D'altra banda, l'article 8.4 de l'esmentada norma determina que les Agrupacions Sanitàries Interdepartamentals podran modificar-se mitjançant una resolució de la persona titular de la conselleria amb competències en matèria de sanitat, amb l'informe favorable previ de l'òrgan superior o directiu amb competències en matèria de planificació sanitària, fundat en l'anàlisi contínua dels fluxos de pacients i les modificacions de cartera de serveis que es produïsquen.  
En el Departament de Salut de Dénia confluïxen circumstàncies especials com són el seu origen concessional, amb elevat nombre de serveis que estaven externalitzats, la seua recent reversió, la seua ubicació geogràfica i l'absència d'inscrits en les borses de treball que el posiciona en una situació extraordinària que posa en risc la cartera de serveis assignada i la correcta assistència sanitària a la població assignada i a la derivada de l'increment poblacional en la temporada turística, especialment acusada en aquest departament.   
El percentatge de llocs no coberts en atenció hospitalària i primària, la ràtio poblacional per metge de família i pediatra en relació amb els llocs ocupats, havent esgotat tots els procediments de selecció i provisió previstos en la normativa aplicable, fa imprescindible la declaració del Departament de Salut de Dénia com de difícil cobertura amb l'objectiu de fer més atractius els llocs de treball i poder així atraure i retindre professionals en eixe departament.  
De la mateixa manera, en l'Hospital d'Ontinyent i el seu centre d'especialitats, a més de compartir la problemàtica existent en el Departament de Dénia, confluïxen unes peculiaritats específiques pròpies, amb una taxa d'interinitat del personal facultatiu superior a la mitjana de la Comunitat Valenciana, amb un percentatge molt elevat de places no cobertes, existint serveis en els quals únicament es compta amb un professional facultatiu. Totes aquests circumstàncies tenen com a conseqüència que la correcta prestació de l'assistència sanitària es trobe seriosament amenaçada, la qual cosa justifica àmpliament la seua consideració com a àmbit de difícil cobertura.  
Considerant l'informe proposta de la Secretaria Autonòmica de Planificació, Informació i Transformació Digital en què es detalla la situació del Departament de Dénia i l'Hospital d'Ontinyent i el seu centre d'especialitats, atenent la seua cartera de serveis, població atesa i ràtios de cobertura de places sobre el total de plantilla.  
En virtut de les facultats conferides per la disposició final segona del Decret llei 2/2024, de 21 de febrer, del Consell, l'article 28 de la Llei 5/1983, de 30 de desembre, del Consell, i el Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat, resolc:  
  
Primer  
Declarar com a àmbits de difícil cobertura, als efectes previstos en el Decret llei 2/2024, de 21 de febrer, del Consell, el Departament de Salut de Dénia, pertanyent a l'Agrupació Sanitària Interdepartamental Alacant-Nord, i l'Hospital d'Ontinyent i el seu centre d'especialitats, pertanyent a l'Agrupació Sanitària Interdepartamental València-Est.  
  
  
Segon  
Ordenar la publicació de la present resolució en el Diari Oficial de la Generalitat Valenciana, que tindrà efecte des de l'endemà d'aquesta publicació.  
  
Contra aquesta resolució, que posa fi a la via administrativa, es podrà interposar, potestativament, un recurs de reposició davant del conseller de Sanitat, en el termini d'un mes comptat des de l'endemà de la notificació, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu davant del jutjat contenciós administratiu que corresponga, en el termini de dos mesos comptats en els termes ja exposats, d'acord amb els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 20 de juny de 2024.- El conseller de Sanitat: Marciano Gómez Gómez.